  Виталий Пронин Фермеръёсты праздникенызы ӟечкыланы вуылӥз Удмуртилэн Тӧроез Александр Соловьёв.Удмуртиын нырысетӥосыз фермеръёс кылдэм дырысен 25 ар ортчиз. Гурт удысэз ӝутӥсьёс таин валче кылем арня вискын Удмурт театре люкаськылӥзы.Шаерамы ужа 651 фермер.  Соос утялто 133,8 сюрс гектар музъемез. Удмуртиысь вань гыроно-кизёно бусыос пӧлысь та 12,8 процентэз. 2014-тӥ арын гурт удысын поттэм продукциысь 5,4 процентэз усе фермеръёс вылэ.Берло дыре фермеръёслэн лыдзы шаерамы ялан будэ. Соослы азинтӥськыны юрттон вылысь нимысьтыз программа кылдытэмын, соя грант висъяське. Юрттэт вань дыръя гурт удысын кужымзэс мертаны мылкыд карисьёс уногес луо. Та аръёс ӵоже 116 фермер грант утӥз. Талы висъямын 126,6 миллион манет. Со сяна, 28 мурт семьяен ужась фермер кариськиз. Таос понна эшшо 122,6 миллион манет висъямын.  Туэ гинэ фермеръёслы юрттон вылысь федерал бюджетысь но республикамылэн кисыысьтыз вуиз 115 миллион манет.Ӵапак фермеръёс ванен ик куд-ог аналтэм гуртъёс выльысь улӟо. Угось фермеръёс грантсэс выль фермаос пуктыны, вуж гидъёсты выльдыны, техника но пудо басьтыны куто. Гуртоослы ужан инты кылдыто.Фермеръёсты праздникенызы ӟечкыланы вуылӥз Удмуртилэн Тӧроез Александр Соловьёв. Туэ но фермеръёслы бюджетысь юрттэт вуоз, шуиз со. Тужгес ӟеч ужасьёсты сцена вылысен сӥлы кариз.Елена Сараматова Туспуктӥз Э. Карипов Теги: гуртудыс ужрад  